50. ΝΟΜΟΘΕΤ.ΔΙΑΤΑΓΜΑ υπ΄αριθ. 82 της 8/10 Ιαν.1969 (ΦΕΚ Α΄2) Περί προσμετρήσεως εις την πολιτική υπηρεσίαν των δημοσίων υπαλλήλων και των υπαλλήλων Νομικών Προσώπων Δημοσίου Δικαίου της προϋπηρεσίας των εις τας Ενόπλους Δυνάμεις, την Βασ. Χωροφυλακήν και το Λιμενικόν Σώμα. Άρθρ.1.-1.Η εις τας Ενόπλους Δυνάμεις, την Ελληνική Β. Χωροφυλακήν και το Λιμενικόν Σώμα διανυθείσα παρά των τακτικών Δημοσίων υπαλλήλων και των τακτικών υπαλλήλων των Ν.Π.Δ.Δ. προϋπηρεσία υπό την ιδιότητα: α)Του μονίμου αξιωματικού και β) του ανακατατεταγμένου Εφέδρου Αξιωματικού ως και του εθελοντού ή ανακατατεταγμένου ή μονίμου υπαξιωματικού ή οπλίτου, ή απομένουσα μετά την αφαίρεσιν, εις αμφοτέρας τας περιπτώσεις, του χρόνου καθ’όν ο υπάλληλος καθ΄υποχρέωσιν θα υπηρέτει υπό τα όπλα ως κληρωτός ή έφεδρος, εάν δεν κατετάσσετο ως μόνιμος ή εθελοντής ή δεν ανακατετάσσετο ως έφεδρος αξιωματικός, προσμετρείται εις την πολιτική του υπαλλήλου υπηρεσίαν δια την κατά το άρθρ. 3 του Νόμ.4464/65 «περί τροποποιήσεως διατάξεών τινων του Υπαλληλικού Κώδικος κλπ.» ένταξιν επανεντασσομένων οσάκις συντρέχει περίπτωσις των συγκεντρούντων τας ανωτέρω προϋποθέσεις υπαλλήλων. Το δικαίωμα απολύψεως διαφοράς αποδοχών, ήτις προκύπτει εκ της τοιαύτης επανεντάξεως άρχεται από της δημοσιεύσεως της περί ταύτης πράξεως εις την Εφημερίδα της Κυβερνήσεως. 2.Ωσαύτως, προσμετρείται και η παρά τοις Υγειονομικοίς Σταθμοίς της τέως Ελληνικής Πολεμικής Περιθάλψεως διανυθείσα υπηρεσία. Άρθρ.2.-Διά την χορήγησιν των επιδομάτων πολυετίας και ευδοκίμου υπηρεσίας, ως και την ασφάλισιν αναδρομικώς παρά τοις Ασφαλιστικοίς των υπαλλήλων Ταμείοις, υπολογίζεται και η κατά τα άρθρ. 3 και 18 Β΄ του Νόμ.4464/65 προσμετρηθείσα δια την ένταξιν των υπαλλήλων προϋπηρεσία, ως και η κατά το παρόν προσμετρουμένη τοιαύτη. Η καταβολή υπό των ενδιαφερομένων των οικείων εισφορών ή κρατήσεων και πάσα σχετική λεπτομέρεια ρυθμίζεται δια κοινής αποφάσεως του Υπουργού των Οικονομικών και του αρμοδίου κατά περίπτωσιν Υπουργού. Άρθρ.3.-Αι διατάξεις της παρ. 2 του άρθρ. 18 Β΄του Νόμ. 4464/65 εφαρμόζονται και επί των δυνάμει της παρ. 4 του άρθρ. 12 του Ν.Δ. 4605/1966 «περί αυξήσεως των συντάξεων κλπ.» ενταγέντων υπαλλήλων. Άρθρ.4.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 